รัฐบาลไทย-ข่าวทำเนียบรัฐบาล-คกก.มาตรฐานสินค้าเกษตร ไฟเขียว 4 ร่างมาตรฐาน “ถั่วเขียว-ยางก้อนถ้วย-กุ้งเครย์ฟิชสวยงาม-การเพาะเลี้ยงสัตว์น้ำ”
วันพุธที่ 22 เมษายน 2563
คกก.มาตรฐานสินค้าเกษตร ไฟเขียว 4 ร่างมาตรฐาน “ถั่วเขียว-ยางก้อนถ้วย-กุ้งเครย์ฟิชสวยงาม-การเพาะเลี้ยงสัตว์น้ํา”
คกก.มาตรฐานสินค้าเกษตร ไฟเขียว 4 ร่างมาตรฐาน “ถั่วเขียว-ยางก้อนถ้วย-กุ้งเครย์ฟิชสวยงาม-การเพาะเลี้ยงสัตว์น้ํา” เตรียมประกาศเป็นมาตรฐานทั่วไป ขณะที่ มกอช. เล็งชง ครม. เห็นชอบกรอบเจรจาฯ อาเซียน
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังการประชุมคณะกรรมการมาตรฐานสินค้าเกษตร ณ กระทรวงเกษตรและสหกรณ์ ว่า ปัจจุบันคนไทยมีการบริโภคอาหารที่มีการปนเปื้อนของสารเคมีต่าง ๆ ซึ่งการบริโภคเป็นเวลานานจะส่งผลให้สารเคมีซึบซับเข้าสู่ร่างกายทําให้เป็นอันตรายต่อผู้บริโภค จึงจําเป็นต้องจัดทํามาตรฐานสินค้าเกษตรในทุกชนิดสินค้าให้มากขึ้น ซึ่งที่ประชุมได้พิจารณาเห็นชอบระยะเวลาปรับเปลี่ยนการแสดงเครื่องหมายรับรองมาตรฐานสินค้าเกษตรมาตรฐานทั่วไป ที่ได้รับใบรับรองตามมาตรฐานทั่วไปที่เกี่ยวกับเกษตรอินทรีย์ของสินค้าเกษตรด้านพืช ปศุสัตว์ ประมง และข้าว ภายใต้ พ.ร.บ.มาตรฐานสินค้าเกษตร พ.ศ. 2551 ที่ 2 ปี ตามมติที่ประชุมคณะกรรมการมาตรฐานสินค้าเกษตร ครั้งที่ 3/2562 ได้เห็นชอบในหลักการไว้ เนื่องจากเป็นระยะเวลาของอายุ ใบรับรองมาตรฐานสินค้าเกษตรมากที่สุดของส่วนราชการที่เกี่ยวข้อง
นอกจากนี้ ยังได้พิจารณาเห็นชอบร่างมาตรฐานสินค้าเกษตร 5 เรื่อง เพื่อดําเนินการประกาศเป็นมาตรฐานทั่วไปของประเทศต่อไป แบ่งเป็นร่างมาตรฐานใหม่ 4 เรื่อง ได้แก่ 1) ถั่วเขียว 2) การปฏิบัติทางการเกษตรที่ดีสําหรับยางพารา เล่ม 2 : การผลิตยางก้อนถ้วย 3) การปฏิบัติทางการเพาะเลี้ยงสัตว์น้ําที่ดีสําหรับฟาร์มเลี้ยงสัตว์น้ําเพื่อการบริโภค และ 4) การปฏิบัติทางการเพาะเลี้ยงสัตว์น้ําที่ดีสําหรับฟาร์มกุ้งเครย์ฟิชสวยงาม และแนวปฏิบัติ อีกทั้งได้ทบทวนร่างมาตรฐานเดิม 1 เรื่อง ได้แก่ การปฏิบัติที่ดีสําหรับโรงคัดบรรจุผักและผลไม้สด
ด้านนางสาวจูอะดี พงศ์มณีรัตน์ เลขาธิการสํานักงานมาตรฐานสินค้าเกษตรและอาหารแห่งชาติ (มกอช.) กล่าวว่า สําหรับสาระสําคัญของร่างมาตรฐาน 5 เรื่อง คือ 1) ถั่วเขียว เป็นการจัดทําร่างมาตรฐานถั่วเขียว เพื่อยกระดับคุณภาพถั่วเขียวให้เป็นที่ยอมรับในเวทีการค้าระหว่างประเทศ 2) การปฏิบัติทางการเกษตรที่ดีสําหรับยางพารา เล่ม 2 : การผลิตยางก้อนถ้วย โดยครอบคลุมข้อกําหนดการปฏิบัติทางการเกษตรที่ดีสําหรับยางพารา เพื่อผลิตยางก้อนถ้วยตั้งแต่การจัดการในแปลงปลูก จนถึงการจัดการหลังการเก็บเกี่ยว รวบรวมผลิตผลและการขนส่งเพื่อจําหน่าย 3) การปฏิบัติทางการเพาะเลี้ยงสัตว์น้ําที่ดีสําหรับฟาร์มเลี้ยงสัตว์น้ําเพื่อการบริโภค คลอบคลุมข้อกําหนดการปฏิบัติที่ดีในทุกขั้นตอน ทั้งการเลี้ยงในบ่อเลี้ยงและการเลี้ยงใน แหล่งน้ําสาธารณะ เพื่อให้ได้สัตว์น้ําที่มีคุณภาพและปลอดภัยต่อการบริโภค 4) การปฏิบัติทางการเพาะเลี้ยงสัตว์น้ําที่ดีสําหรับฟาร์มกุ้งเครย์ฟิชสวยงาม และแนวปฏิบัติ ครอบคลุมข้อกําหนดการปฏิบัติที่ดีสําหรับฟาร์มกุ้งเครย์ฟิชทุกชนิด ที่เพาะเลี้ยงเพื่อการค้าสําหรับนันทนาการ ตั้งแต่การเพาะเลี้ยง การจับ และการดูแลหลังการจับก่อนขนส่งออกนอกฟาร์ม เพื่อให้ได้กุ้งเครย์ฟิชสวยงามที่มีสุขภาพดี ปลอดโรค โดยคํานึงถึงสวัสดิภาพสัตว์ ความรับผิดชอบต่อสิ่งแวดล้อมและสังคม และ 5) การปฏิบัติที่ดีสําหรับโรงคัดบรรจุผักและผลไม้สด เนื่องจากในปี 2560 มาตรฐานระหว่างประเทศ (Codex) ได้ปรับปรุงมาตรฐานที่เกี่ยวข้อง ประกอบกับ มกษ. 9035 ที่ได้จัดทําขึ้นเมื่อปี 2553 ยังไม่ได้มีการปรับปรุง มกอช. จึงเห็นควรเสนอให้มีการทบทวน เพื่อให้มาตรฐานเป็นปัจจุบัน โดยครอบคลุมข้อกําหนดการปฏิบัติที่ดีสําหรับโรงคัดบรรจุผักและผลไม้สด ตั้งแต่การรับวัตถุดิบ การจัดเตรียม การคัดเลือก การตัดแต่ง การบรรจุ การเก็บรักษา จนถึงการขนส่ง เพื่อให้ได้ผักและผลไม้สดที่มีคุณภาพตามมาตรฐาน และปลอดภัยต่อการบริโภค
พร้อมกันนี้ มกอช. จะเร่งนํากรอบการเจรจาความตกลงที่เกี่ยวข้องกับมาตรฐานและการตรวจสอบรับรองระบบการผลิตสินค้าเกษตรที่เป็นอาหารของอาเซียน ภายใต้รัฐมนตรีอาเซียนด้านเกษตรและป่าไม้ ซึ่งผ่านความเห็นชอบของคกก.มาตรฐานฯ เพื่อเสนอคณะรัฐมนตรี (ครม.) พิจารณาให้ความเห็นชอบต่อไป โดยสาระสําคัญของกรอบดังกล่าว ได้แก่ 1) มาตรฐานและกฎระเบียบ กําหนดหรือพิจารณามาตรฐานของอาเซียนด้านระบบการผลิตพืช ปศุสัตว์ และประมง ในระดับฟาร์ม และกฎระเบียบที่เกี่ยวข้องสําหรับการตรวจสอบรับรองระบบการผลิตสินค้าเกษตรที่เป็นอาหารของประเทศสมาชิกอาเซียน 2) การกําหนดขอบข่ายและเงื่อนไขในการยอมรับผลการตรวจสอบรับรองระบบการผลิตสินค้าเกษตรที่เป็นอาหารร่วมกันของประเทศสมาชิกอาเซียน 3) การพัฒนากลไกการประสานงานและการปฏิบัติตามความตกลงของประเทศสมาชิกอาเซียน เป็นไปตามเงื่อนไขความตกลงในการนําเข้าและส่งออกในภูมิภาคอาเซียน และ 4) การสนับสนุนการปฏิบัติตามความตกลง เช่น การระงับข้อพิพาทที่อาจเกิดขึ้น การเพิ่มบทบาทของประเทศสมาชิกอาเซียนในเวทีระหว่างประเทศที่เกี่ยวข้องกับสินค้าเกษตรที่เป็นอาหาร การมีผลใช้บังคับ และประเด็นอื่นที่เป็นประโยชน์ต่อประเทศไทย
“ปัจจุบันมีมาตรฐานบังคับที่ได้ประกาศกฎกระทรวงแล้วจํานวน 6 มาตรฐาน และมีจํานวนใบอนุญาตเป็นผู้ผลิต ผู้นําเข้า สินค้าเกษตรตามมาตรฐานบังคับตั้งแต่วันที่ 4 พฤษภาคม 2559 - 30 มีนาคม 2563 จํานวนทั้งสิ้น 1,211 ฉบับ ได้แก่ 1) หลักปฏิบัติสําหรับกระบวนการรมผลไม้สดด้วย ก๊าซซัลเฟอร์ได้ออกไซด์ สินค้าลําไย ลิ้นจี่ 475 ฉบับ 2) เมล็ดถั่วลิสง : ข้อกําหนดปริมาณอะฟลาทอก ซิน สินค้าถั่วลิสงกระเทาะเปลือก 89 ฉบับ 3) การปฏิบัติทางการเพาะเลี้ยงสัตว์น้ําที่ดีสําหรับ ฟาร์มผลิตลูกกุ้งขาวแวนนาไมปลอดโรค 87 ฉบับ 4) การปฏิบัติที่ดีสําหรับการผลิตทุเรียนแช่เยือกแข็ง 257 ฉบับ 5) การปฏิบัติที่ดีสําหรับศูนย์รวบรวมน้ํานมดิบ 195 ฉบับ และ 6) หลักปฏิบัติสําหรับการผลิตเชื้อเห็ด 108 ฉบับ” เลขาธิการ มกอช. กล่าว